**Ενότητα 19**

**Από την 3η Σεπτεμβρίου 1843 έως την έξωση του Όθωνα (1862)**

***Η καθιέρωση της συνταγματικής μοναρχίας***

Η Εθνοσυνέλευση που συγκλήθηκε ύστερα από το κίνημα του 1843 ψήφισε λίγο μετά, το 1844, σύνταγμα με το οποίο θεσπίστηκε το πολίτευμα της συνταγματικής μοναρχίας.

Τη ***νομοθετική εξουσία*** ασκούσαν από κοινού

* ο ***βασιλιάς***,
* η ***Γερουσία*** (τα μέλη της διορίζονταν από τον βασιλιά και ήταν ισόβια) και
* η ***Βουλή*** (τα μέλη της εκλέγονταν από το λαό).

Η ***εκτελεστική εξουσία*** ασκούνταν από τον

* βασιλιά μέσω υπουργών που ο ίδιος διόριζε και έπαυε, χωρίς την έγκριση της Βουλής.

Οι δικαστές (***δικαστική εξουσία***) διορίζονταν και παύονταν από τον βασιλιά.

* Διέθετε και ορισμένα φιλελεύθερα στοιχεία (άρθρα για τις ατομικές ελευθερίες).

***Η διαμάχη αυτοχθόνων-ετεροχθόνων***

Στη διάρκεια της Εθνοσυνέλευσης εκφράστηκε με ένταση η αντίθεση μεταξύ

* ***αυτοχθόνων*** (Ελλήνων γεννημένων σε περιοχές που εντάχθηκαν στο ελληνικό κράτος) που διαμαρτύρονταν επειδή οι ετερόχθονες είχαν καταλάβει, χάρη στη μόρφωση που συνήθως διέθεταν, πολλές από τις θέσεις της δημόσιας διοίκησης, που κατά την άποψή τους δεν ήταν δίκαιο και
* ***ετεροχθόνων*** (Ελλήνων γεννημένων σε περιοχές που βρίσκονταν έξω από τα σύνορα του ελληνικού κράτους).

Μετά από έντονες πιέσεις των ***αυτοχθόνων***, που κατείχαν την πλειοψηφία της Εθνοσυνέλευσης, αποφασίστηκε οι ***ετερόχθονες***,

* δίχως να χάσουν το δικαίωμα του ***Έλληνα πολίτη***, να **μην** επιτρέπεται να διοριστούν σε θέσεις της διοίκησης (δεν αποκλείονταν από την εκπαίδευση και τον στρατό)
* να μπορούν να εκλεγούν βουλευτές μόνο σε οικισμούς ετεροχθόνων, εάν αυτοί διέθεταν ορισμένο αριθμό κατοίκων.

***Η λειτουργία του πολιτεύματος***

***Θετική εξέλιξη:***

* Η καθιέρωση των κοινοβουλευτικών θεσμών

***Αρνητική εξέλιξη:***

* Οι υπερεξουσίες του βασιλιά νόθευαν τον δημοκρατικό χαρακτήρα του πολιτεύματος.
* Τα κόμματα συνέχιζαν να αναπτύσσουν δράση, δίχως, όμως, να είναι επίσημα αναγνωρισμένα.
* Στις εκλογές που ακολούθησαν (1844), χρησιμοποιήθηκαν αθέμιτα μέσα (καλπονοθεία, εκβιασμοί, χρηματισμοί) για να επηρεαστούν οι ψηφοφόροι.
	+ Τέτοιες πρακτικές εφάρμοσε κυρίως το γαλλικό κόμμα και ο ηγέτης του, ο Ιωάννης ***Κωλέττης***, που αναδείχτηκε και νικητής των εκλογών.
	+ Κατά την πρωθυπουργία του (1844-1847), συνεργάστηκε με τον Όθωνα,
	+ παραβίασε κατ’ επανάληψη το σύνταγμα,
	+ αγνόησε τη Βουλή και
	+ χρησιμοποίησε κρατικούς πόρους για την εξυπηρέτηση ψηφοφόρων του.

***Μεγάλη Ιδέα και αλυτρωτισμός***

* Για την ανάπτυξη της χώρας, θα έπρεπε πρώτα να διευρυνθούν τα ελληνικά σύνορα ώστε να περιλάβουν περιοχές με ελληνικούς πληθυσμούς που βρίσκονταν υπό ξένη -κυρίως οθωμανική- κυριαρχία.
* Αν και η ιδέα κυκλοφορούσε σχεδόν από την ίδρυση του ελληνικού κράτους, ο ***Ιωάννης Κωλέττης*** ήταν εκείνος που αναφερόμενος σε αυτή χρησιμοποίησε για **πρώτη** φορά τον όρο ***Μεγάλη Ιδέα*** (ιδέα για την οποία αξίζει να αγωνιστεί όλο το έθνος) σε ομιλία του στην **Εθνοσυνέλευση το 1844** και γρήγορα έγινε αποδεκτή από την ελληνική κοινωνία. Υιοθετήθηκε ως επίσημη κρατική πολιτική και σφράγισε τη ζωή και την ιδεολογία του ελληνισμού μέχρι τις πρώτες δεκαετίες του 20ού αιώνα.
* Οι Έλληνες που ζούσαν στην **Οθωμανική αυτοκρατορία** ονομάστηκαν ***αλύτρωτοι*** (επειδή δεν είχαν, ακόμη, λυτρωθεί, δηλαδή απελευθερωθεί) και η πολιτική που στόχευε στην ένταξη, τη δική τους και των εδαφών στα οποία κατοικούσαν, στο ελληνικό κράτος ονομάστηκε ***αλυτρωτισμός***.
* Παράλληλα, μια άλλη αντίληψη, που εκφραζόταν, κυρίως, από τον ***Αλέξανδρο Μαυροκορδάτο*** και το αγγλικό κόμμα και υποστήριζε ότι μόνο αν προηγούνταν η **οικονομική** ανάπτυξη της Ελλάδας θα ήταν εφικτή και η **εδαφική επέκτασή της**, έβρισκε λιγότερους υποστηρικτές.

***Ο Κριμαϊκός πόλεμος (1854-1856) και ο ελληνισμός***

* Το 1854 ξέσπασε ρωσοτουρκικός πόλεμος.
* Αγγλία και Γαλλία τάχθηκαν στο πλευρό του σουλτάνου και ο πόλεμος μεταφέρθηκε στη ρωσική χερσόνησο της Κριμαίας (Κριμαϊκός πόλεμος).
* Ο Όθωνας και πολλοί Έλληνες θεώρησαν ότι δινόταν στην Ελλάδα μια καλή ευκαιρία να διευρύνει τα σύνορά της. Στις αρχές του 1854, Έλληνες στρατιωτικοί οργάνωσαν εξεγέρσεις στη Θεσσαλία, στην Ήπειρο και στη Μακεδονία.
	+ Αγγλικά και γαλλικά στρατεύματα κατέλαβαν τον Πειραιά (1854-1857) απαιτώντας από τον Όθωνα να τηρήσει η Ελλάδα αυστηρή ουδετερότητα.

***Αποτελέσματα:***

* Ο Κριμαϊκός πόλεμος έληξε με ήττα της Ρωσίας.
* Ο σουλτάνος, πιεζόμενος και από τις Δυνάμεις, προχώρησε σε μεταρρυθμίσεις, γνωστές ως ***Χάτι Χουμαγιούν (1856)***, με στόχο τη διασφάλιση της ισότητας όλων των υπηκόων της Οθωμανικής αυτοκρατορίας, ανεξάρτητα από φυλή ή θρήσκευμα.
	+ Εγκαινιάστηκε μια περίοδος ανάπτυξης του ελληνισμού στην Οθωμανική αυτοκρατορία.
* Στην Ελλάδα, τα τρία παλαιά κόμματα (αγγλικό, γαλλικό και ρωσικό) έπαψαν να υπάρχουν, καθώς, μετά τις εξελίξεις του Κριμαϊκού πολέμου, η ελληνική κοινή γνώμη έχασε την εμπιστοσύνη της και στις τρεις Μεγάλες Δυνάμεις.

***Η έξωση του Όθωνα******(1862)***

Η βαθμιαία αστικοποίηση της Ελλάδας

* είχε φέρει στο κοινωνικοπολιτικό προσκήνιο μια νέα γενιά πολιτικών με φιλελεύθερες ιδέες που εκτιμούσαν ότι ο Όθωνας δεν είχε πλέον τίποτα να προσφέρει στη χώρα.
* Την περίοδο 1859-1862 το κοινωνικό ρεύμα εναντίον του Όθωνα ενισχύθηκε. Στο Ναύπλιο, το κυριότερο αντιοθωνικό κέντρο, ξέσπασε την 1η Φεβρουαρίου 1862 επανάσταση (Ναυπλιακά), που, αν και δεν πέτυχε, έδειξε τη φθορά του καθεστώτος.
* Τον Οκτώβριο του 1862 στασίασε και η φρουρά της Αθήνας.
* Ο Όθωνας κηρύχθηκε έκπτωτος και υποχρεώθηκε να εγκαταλείψει τη χώρα. Έφυγε για το Μόναχο, όπου και πέθανε το 1867.